Klein Daniel hopelik ‘een van die dae by die huis’Daniel Kerswell is ernstige beseer in ‘n fratsongeluk. (Foto: Verskaf) “Een van die dae is jy terug by die huis waar jy hoort.” Daniel Kerswell (2), ŉ seuntjie van Ermelo in Mpumalanga wat ernstig beseer is nadat hy onder ŉ motorwiel beland het, se ouers is hoopvol vir ŉ vinnige herstel ná hy Vrydag na ŉ gewone saal in die hospitaal geskuif is. Daniel is al byna twee weke lank in die Steve Biko Akademiese Hospitaal in Pretoria. Hy het Maandag stadig uit verdowing wakker geword en die dreineringspype is Donderdag uit sy longe gehaal. Hy het aanvanklik swaar asemgehaal sonder die ventilator, maar van Vrydag af het dit beter gegaan. Daniel se ma, Danelle, vertel hulle was baie opgewonde en dankbaar toe die dokters Vrydag aan hulle die nuus breek dat die klein vegtertjie na ŉ gewone saal oorgeplaas kan word. Volgens Danelle is haar enigste bekommernis dat hy nie regtig wil eet nie. “Ons hoop dat hy vinnig sal begin eet.” Maroela Media het vroeër berig Danelle, Daniel en sy boetie Aydin (4) was op 5 September in die kombuis van hul huis doenig toe die seuntjies se pa, Paul, die huis uit is om na ŉ vriend te ry. Toe Daniel uit die huis verdwyn, het Danelle dadelik onraad vermoed, na buite gehardloop en Daniel bewusteloos agter die motorwiel aangetref. Hy het vermoedelik agter die motorwiel beland en is ernstig beseer.